
תקנות סדר הדין הפלילי (קביעת סוגי פשעים שלגביהם לא תחול חובת היידוע לפי סעיף 60(א)(א) לחוק), התשס"ד - 2004


היו"ר מיכאל איתן:

	תקנות סדר הדין הפלילי? חובת יידוע. נו, מה קורה אתנו? יש לנו חוק, נכון?

דרורה נחמני-רוט:

	שמחייב, ובינתיים הוא מופעל חלקית, מכיוון שרק מינואר 2005 הוא יחול לכל הרוחב, אלא אם כן תהיה דחייה מוצדקת. עקרונית, ב-1 לינואר זה אמור לחול.

היו"ר מיכאל איתן:

	בסדר. על מנת שהוא יחול צריך תקנות.

דרורה נחמני-רוט:
	
	לא. אבל זה לא זה. לא צריך תקנות. התקנות האלה – אני אסביר. תיקון החוק שהכניס את חובת היידוע לתוך ספר החוקים אפשר לשר המשפטים בתיקון האחרון שלו לקבוע בתקנות.

היו"ר מיכאל איתן:

	לקבוע בתקנות מתי יחול - - -

דרורה נחמני-רוט:

	להפך, לקבוע מתי לא יחול. ההפך. מתי חובת היידוע לא תחול לגבי עבירות מסוימות. היו לנו דיונים די מרתוניים בנושא הזה בתוך משרד המשפטים, כיוון שהיו הצעות שהרבה מאוד עבירות לא יכללו בחובת הדיווח. ואנחנו צמצמנו את זה רק לעבירות שאנחנו חשבנו שמבחינה של פגיעה ב- - -

היו"ר מיכאל איתן:

	למה אישרו את זה בתקנות ולא בחקיקה?

קרן ויינשל:

	הסיוג הוא בתקנות שיגיעו לאישור של וועדת חוקה. אבל אני חייבת לציין שגם בחקיקה עצמה יש בכלל שיקול דעת לפרקליט להחליט באופן פרטני כאן אני לא מיידע.

דרורה נחמני-רוט:

	ובעבירות של מעצרים לא. 


קרן ויינשל:

	וגם כשאדם עצור עד תום הליכים אז ממילא לא חלה חובת היידוע. כלומר, גם כך יש להם הרבה שיקול דעת והם לא חייבים ליידע בכל מצב. מהעבירות שכתובות כאן, העבירות הן מסוג אלה שגם ככה יישבו במעצר עד תום ההליכים, ואז גם ככה לא תחול חובת היידוע. כאן הם למעשה מגבילים - - -

דרורה נחמני-רוט:

	צמצמנו את זה באמת לעבירות מיוחדות.

קרן ויינשל:

	הם במובן מסוים מגבילים את השיקול דעת של בית המשפט. כי בין עילות המעצר זה האפשרות - -


היו"ר מיכאל איתן:

	למה לאשר את זה בכלל?

קרן ויינשל:

	או.קיי. יש היגיון מסוים כאן. קודם כל אני אסביר את הצד האחר ואחר כך אני אסביר למה כן. בסדר?

היו"ר מיכאל איתן:

	לא, אל תסבירי לי למה לא. תסבירי לי למה כן, למה לא השתכנעתי.

קרן ויינשל:

	למה לא השתכנעת כבר?

היו"ר מיכאל איתן:

	כן . יש חוק, הם צריכים ליידע, נותנים להם סמכות של שיקול דעת בתוך החוק. למה כן?

קרן ויינשל:

	אני מעדיפה שהם יסבירו.

דרורה נחמני-רוט:

	בסדר. למה כן הוא, כי לפעמים עצם הליך היידוע גורם לנזק להליך המשפטי, ויכול לגרום להטרדתו ולהדחתו מעצם אפיונן של עבירות מסוימות.

היו"ר מיכאל איתן:

	זה שיקול דעת של הפרקליט.

דרורה נחמני רוט:

	לא. זה לא מדויק שזה שיקול דעת של פרקליט המחוז. פרקליט המחוז יכול רק, כלומר, שיקול הדעת שלו הוא מצומצם.

היו"ר מיכאל איתן:

	נו, למקרים האלה. זה מקרה קלסי. אם פרקליט המחוז יגיע למסקנה שהוא עלול לגרום לשיבוש ההליכים המשפטיים,  יגיד אני לא יידעתי כי במקרה הזה אי אפשר היה להוציא את הצדק לאור. זה נימוק חזק. 

דרורה נחמני-רוט:

	אני חושבת שיש הבדל, אני לא חושבת שפרקליט מחוז יכול בכל עבירה בצורה שרירותית לבוא ולומר, המדובר בעבירה של הדחה בחקירה, אני לא מאפשר שימוע, מעצם אופייה. העבירה של הדחה בחקירה, הדחת עד שמבצע העבירה בא ואומר לו, אל תגיד ככה, תגיד ככה וכולי. עכשיו, זה לא שיקול שניתן לפרקליט המחוז. מכיוון שפרקליט המחוז יש לו שיקולים נורא מיוחדים ולא לעצם אפיונה של העבירה. זה לא נאמר שם. בסמכות שניתנה לפרקליט המחוז לא נאמר שעצם אפיונה של העבירה או - - -

קריאה:

	לגבי כל תיק.

דרורה נחמני-רוט:

	הוא צריך לגופו של עניין בתיק הספציפי הזה. דברים נבנים בתוך ההליך של השימוע. כלומר, ברגע שעבריין יודע שיש לו שימוע, והוא עבריין באחת מהעבירות האלה, אחר כך נפרט אחת לאחת באיזה עבירות אנחנו עוסקים, יש חשש די רציני, ברמה יותר גבוהה, שהוא יתחיל רק בהליכים של הדחה ושל שיבוש הליכי משפט, כך שזה יגרום, זה יהיה קטליזטור.

היו"ר מיכאל איתן:

	מי, העבריין?

דרורה נחמני-רוט:

	כן.  כאשר פרקליט המחוז אין שום ראיה על כך. בפניו אין שום ראיה על כך. אבל עצם ההליך של השימוע יכול לגרום לו.

היו"ר מיכאל איתן:

	אני רוצה להבין מה קורה. יש לנו חוק שקובע שבינואר על כל עבירה - -

דרורה נחמני –רוט:

	פשע. רק פשע.


היו"ר מיכאל איתן:

	מדרגת פשע, יהיה שימוע.

קריאה:

	קודם יידוע. 

היו"ר מיכאל איתן:

	יידוע קיים היום. היום, ברגע שמחליטים להגיש כתב אישום צריכים לשלוח הודעה לאדם שנגדו - - -

קרן ויינשל:

	ברגע שרשות התביעה מקבלת את חומר החקירה, בהקשר להחלטה אם להגיש כתב אישום.

היו"ר מיכאל איתן:

	בטרם ההחלטה. טוב. ברור. בואו נחזור, על מנת שאני אהיה אתכם, שאני אבין את המצב העובדתי.

דרורה נחמני-רוט:

	להסביר את ההליך עצמו?

היו"ר מיכאל איתן:

	אדם חשוד בעבירה. מבצעים נגדו חקירה. התיק עובר לפרקליטות על מנת - - 

דרורה נחמני-רוט:

	אפילו לפני שהתיק עובר כבר מתחילים ליידע אותו איפה נמצא התיק.

היו"ר מיכאל איתן:

	לא משנה לי כעת מה היה קודם. משנה לי שמגיעים לשלב שהפרקליטות גמלה בלבם ההחלטה להגיש כתב אישום. לפני שהם סוגרים את ההחלטה הרמטית - - -

דרורה נחמני-רוט:

	צריכים להודיע לו.

היו"ר מיכאל איתן:

	הם מודיעים לו, מחכים כמה ימים, ואז מגישים את הכתב אישום.

דרורה נחמני-רוט:

	בתוך הזמן הזה יש לו זכות לשימוע. עדיין לא חל. מינואר.

היו"ר מיכאל איתן:

	החל מינואר, במידה והוא ירצה שימוע תהיה לו זכות לשימוע. דרך אגב, הזכות לשימוע ניתנת לכל אחד, גם אם הוא כבר פעם שנייה או שלישית אותה עבירה?

דרורה נחמני רוט:

	נכון. 

קרן ויינשל:

	אבל יש שיקול דעת. קודם כל זה בכתב צריך להיות, לא חל על עצורים - -

היו"ר מיכאל איתן:

עד תום ההליכים? 

יואב ספיר:

	אם הוא עצור לא חל עליו, יש שיקול דעת של הפרקליטים  לגופו של עניין- - -

היו"ר מיכאל איתן:

	למה זה רלבנטי אם הוא עצור, כן או לא?

קרן ויינשל:

	אם הוא עצור הוא יודע - - -

יואב ספיר:

	האמת, זו שאלה מצוינת.  אפשר להגיד כמה מילים? הרקע של סעיף 60(א), אם אני זוכר נכון, זו היתה הצעה של פרופסור רובינשטיין. 

היו"ר מיכאל איתן:

	נכון.

יואב ספיר:

	שאמר שיש פה איזה שהוא היגיון של לתת לאדם זכות טיעון כך שתימנע הגשתו של כתב אישום שאפשר למנוע את הגשתו, שהשתנו דברים מאז החקירה, יש נתונים חדשים, וצריך לשמוע לפני שמגיעים כתב אישום.

	עכשיו, מה שקורה פה, בעיניי יש פה משהו קצת תמוה. זאת אומרת, הרציונל שהאדם ילך וישפיע על העד, אני לא מבין למה דווקא בשלב. הרי החוק אומר, חובת היידוע בשלב שעובר מהמשטרה לתביעה. אבל למה דווקא השלב הזה? הרי האדם הזה נחקר במשטרה. אם הוא רוצה להדיח את העדים יש לו הזדמנות שהוא נחקר במשטרה. אם הוא רוצה להדיח את העדים, יש לו הזדמנות אחרי שיוגש כתב אישום.

היו"ר מיכאל איתן:

	אבל יכול להיות שהוא לא יודע. יכול להיות שהוא חשוב שאין שום כתב אישום. ברגע שהחרב מעל הראש - - -

יואב ספיר:

	אבל אם יוגש כתב אישום, אז הוא ידיח אחרי שהוגש כתב אישום. יש פה היגיון במניעת... עכשיו, לא ברור לי למה הצומת הזו היא הצומת שבה אומרים נשלול ממנו את הזכות, זה זכות שהיא חלק מכללי צדק טבעי - - 

היו"ר מיכאל איתן:

	אני לא יודע בדיוק. יש לי שאלה. עכשיו, לגבי עצם הזכות הזאת, בהיבט הפרקטי שלה. מספר ההרשעות על עבירות פשע מול כתבי האישום שמוגשים היום, באחוזים, לכמה אנחנו מגיעים?

קריאה:

	לאחוזים מאוד גבוהים. 

היו"ר מיכאל איתן:

	מעל לתשעים אחוז אני חושב. 

	זאת אומרת, במילים אחרות, שבתשעה מתוך עשרה מקרים כל השימוע הזה בכלל מיותר. זה בזבוז זמן.

קרן ויינשל:

	לפני הגשת כתב האישום. זה אומר ההפך.

דפנה ביינוול:

	כי אתה אומר ככה: ברגע שכבר הוגש כתב אישום אז זה אחרי הבדיקות. אחת הבדיקות - - 

היו"ר מיכאל איתן:

	למה, הפוך. מה אתם רוצים ממני? אני יודע מה שאני אומר.

דרורה נחמני-רוט:

	הוא רוצה להראות שזה מיותר.

היו"ר מיכאל איתן:

	נכון. מה שאני רוצה להגיד, שבתשעה - - - מה שאני רוצה להגיד, נגיד אין לנו שימוע בכלל. אין שימוע. בתשעה מתוך העשרה מקרים ממילא הבן אדם הורשע. מה זה משנה אם היה לו שימוע או לא היה לו שימוע? הבן אדם הורשע. 

דפנה ביינוול:

	אבל לפעמים אחרי השימוע לא מגישים כתב אישום.

היו"ר מיכאל איתן:

	אוי. אז יעשו עוול, יעשו אי צדק. כי בתשעה מתוך עשרה הבן אדם הורשע בבית משפט. אז התובע, שכנעו אותו לא להגיש כתב אישום על אדם אשם. זה מה שאתם עושים.

יואב ספיר:

	לא. 

יצחק לוי:

אתה מדבר שבסופו של התהליך הוא מורשע. 

היו"ר מיכאל איתן:

כן. הוא לא יגיע בכלל לבית המשפט.

יואב ספיר:

	השאלה אם אנחנו לא יכולים למנוע - - השימוע נועד למנוע אחד מתוך עשרה מקרים.

דרורה נחמני-רוט:

	מבחינה סטטיסטית זה לא ככה.

היו"ר מיכאל איתן:

	מה שעשה השימוע הזה, הוא עלול, או שהוא יהיה לא רלבנטי, לדעתי, או שאם הוא יהיה רלבנטי יכול להיות שהוא דווקא שהוא ישחק לטובת אנשים שבעצם היו מורשעים בבית המשפט, ולא ימצו אתם את הדין. ככה הראש שלי עובד. אני אומר: על מנת שהשימוע יהיה רלבנטי הוא צריך לנגוע באוכלוסייה של העשרה אחוז או השמונה אחוז שיצאו זכאים, וזה חסך מהם את המשפט. עכשיו, אנחנו שמים שימוע על כולם. על כל המאה אחוז. אם אנחנו פוגעים בשמונה אחוז, וחסכנו – אז הצלחנו. אבל יכול להיות שאנחנו נפגע בתשעים אחוז, או בתשעים ושתיים, ואז עשינו משהו לא בסדר.

יואב ספיר:

	החשש שאותו חשוד יצליח לשכנע את התובע, מה שהוא לא יצליח לשכנע את בית המשפט? אני לא כל כך מבין.

היו"ר מיכאל איתן:

	זה מה שעלול להיות. זה מה שעלול להיות.


יואב ספיר:

	אם הוא מצליח לשכנע את התובע, כנראה שיש לו סיבות טובות.

היו"ר מיכאל איתן:

	לא בטוח.

קריאות:

	לא בטוח. אתה צודק במאה אחוז.

היו"ר מיכאל איתן:

	לא בטוח. אני אגיד לך מה. אולי זה גם יותר מתשעים. קודם כל, אני רוצה שתביאו לי את הנתון. זה לא יכול להיות שנעבוד בלי נתונים. אני כל הזמן אומר למשטרה ולתביעה: אנחנו מחוקקים בעיוור, בעלטה אנחנו נמצאים. לא יודעים מהחיים שלנו. וזה כל כך קל את הנתונים האלה לדעת, זה צריך להיות הכל במחשבים.

דרורה נחמני-רוט:

	חשוב כמה מורשעים. זה הנתון שאנחנו צריכים להביא. 

היו"ר מיכאל איתן:

	זה לא הרבה. זה על עבירות של פשע.

דרורה נחמני-רוט:

	זה אנחנו יכולים להביא.

היו"ר מיכאל איתן:

	עבירות שעונשן מעל לעשר שנים.

קריאה:

	זה לא כל כך קל. כי מה שמשטרתי יותר קל מאשר בפרקליטות.

היו"ר מיכאל איתן:

	זה לא יאומן. אתה יודע? אין להם נתונים.

דרורה נחמני-רוט:

	אבל אני חושבת שהנתונים האלה לא חיוניים לעצם... באותו הרציונל שאתה מדבר עליו, ההפך, אני רוצה לבנות אותו הלאה. 
מכיוון שאתה מניח שהרוב הן הרשעות,  וזה יכול להזיק להרשעות. אנחנו מצאנו את האחוזים האלה שזה יכול בטוח לפי הסברה להזיק להרשעות האלה הראויות, ואלה המקרים של הפגיעה באושיות המשפט, עבירות שהן מטבען פגיעה באושיות המשפט, ועבירות שמטבען עצם השימוע יגרום - - -

היו"ר מיכאל איתן:

	את רוצה לשכנע אותי בדעתך? תביאי לי את הטבלה של ההרשעות מול כתבי האישום. לפי זה אני אלך. אם אני אראה - - -

דרורה נחמני-רוט:

	טוב. עבירות מסוג זה יש יותר זיכויים?

היו"ר מיכאל איתן:

	שיש יותר זיכויים, אז אני לא אלך לקראתך. איפה שיש הרבה זיכויים שווה לעשות את השימוע. איפה שיש מעט זיכויים השימועים מיותרים, או לא יעילים.

יואב ספיר:

	כל אדם כזה שמזוכה זה עולם ומלואו - - 

היו"ר מיכאל איתן:

	אדוני, מה אני יכול לעשות? כל אדם עולם ומלואו, ואין לי תקציב לתת רפואה שיכולה להציל את חייו כי יש סל בריאות ואני צריך לחשוב גם על היעילות. גם היעילות זה כלי שצריך להביא אותו בחשבון. 

דרורה נחמני-רוט:

	אבל אני חושבת שהרציונל שאנחנו מבקשים את הפטור כביכול מחובת השימוע כביכול במקרים האלו הוא רציונל אחר. הוא רציונל שמעצם אופיין של העבירות הן גורמות, הן קטליזטור לכך שיהיו פגיעות בהליך המשפטי עצמו.

יצחק לוי:

	איך?

דרורה נחמני-רוט:

	אולי נעבור על זה. סחר בסמים. 

יצחק לוי:

	השימוע הוא לאו דווקא קשור לעבירות.

היו"ר מיכאל איתן:

	מיותר.


דרורה נחמני-רוט:

	יכול להיות קטליזטור בעבירות מסוגים כאלה שתצא השפעה והטרדה של העדים שממילא כבר - - -

יצחק לוי:

	אני רק אומר שלפעמים השיקול הוא הפוך. אם למשל את מרשיעה מישהו בעבירה שהוא מקבל עשרים שנה - - -

דרורה נחמני-רוט:

	זה לא עניין של חומרת העבירה דווקא. זה עניין של אופייה של העבירה. לא חומרתה. אם נוכל לעבור - - 

יצחק לוי:

	אבל השימוע לא כל כך חשוב - - -

דפנה ביינוול:

	אין מה לבדוק. אני אומרת לך שזה כך.

יצחק לוי:

	צריך לעשות את זה מהר. צריך לעשות את זה קצר. זה הבעיה פה.

דרורה נחמני-רוט:

- - -  שיבוש הליכי משפט בתוך ההליך. מבחינת הניסיון שלנו זה קורה. בעבירות של סחר בנשים - -  

יצחק לוי:

	זה קורה גם בעבירות של צווארון לבן.

יואב ספיר:

	זה יכול לקרות בכל עבירה. לאו דווקא  - -

יצחק לוי:

	בעבירות שנוגעות לקרקעות או שוחד ברירות. אנחנו עכשיו נמצאים עם פרשת שוחד בחירות - -

דרורה נחמני-רוט:

	עבירות שמבחינה של אפיונן ישבנו על זה לא סתם עם משרד המשפטים, כיוון שהמשטרה ביקשה בהמון עבירות של רצידיויסטים, ושל סמים לעשות את זה - - - 

יצחק לוי:

	בעיני זה לא כל כך פשוט. אבל באמת הנתון המרכזי כאן הוא באמת כמה עם שימוע לא מגישים כתבי אישום.

היו"ר מיכאל איתן:

	.... נכנסו ללשכת ראש הממשלה, הצבע שלהם השתנה, הם סחוטים. התיישבו ליד נתניהו, סיפר להם כל מיני סיפורים, הם לא פצו פה. הוא אמר להם דברו, ואז התחילו לגמגם. כזאת יראת כבוד למסגרות של הממשלה. הוא הסכים לקבל אצלם לפגישה וישבו אצל ראש הממשלה, מן אווירה כזאת, את יודעת, באים ללשכה, לשכת ראש הממשלה. בא חבר כנסת. אז הוא נותן לו איזה כבוד כזה. בלי לשים לב לפעמים. 

דרורה נחמני-רוט:

	לא תמיד אותם הליכים. הם מורחקים לפעמים. הם לא עצורים. כלומר, אנחנו עכשיו באמת רק על עבירות שמאופיין יכולות לגרום לכך שהנפגעים ייפגעו עוד יותר, ואין ספק שזה נזק עוד יותר.

יצחק לוי:

	לא. את צודקת. רק - - -

היו"ר מיכאל איתן:

	טוב. מי אחראי על הפיילוט שעשו?

דפנה ביינוול:

	אני.

היו"ר מיכאל איתן:

	נו, אז תני לנו את הנתונים. 

דפנה ביינוול:

	לא. זה לא להיום. אמרתי, שבוע הבא או עוד שבועיים אני אביא את הנתונים לגבי הפיילוט. אני קצת שוחחתי אתה. אבל אני רוצה נתונים של ממש, לראות עד כמה זה באמת מכביד, הרי דיברנו מבחינה כספית, שלוש הפרקליטויות שהחלטנו, אני אביא נתונים ואז אנחנו נראה.

יצחק לוי:

	איזה נתונים תביאי? בואי נפרט את הנתונים.

דרורה נחמני-רוט:

	אם בעקבות השימוע קרה משהו. על זה את צריכה להביא נתונים.


דפנה ביינוול:

	לא. לא.לא. הרי אנחנו ביקשנו על דחייה. והדחייה היתה כספית גרידא. הנתונים שלנו היו תקציביים. זה הכל. לא הדברים שעכשיו - -  

יצחק לוי:

	אני מציע ליושב ראש שנפרט כמה נתונים שאנחנו רוצים, כי מחר הם יבואו, כלומר, מצד העבודה שהם עושים הם עושים עבודה טובה. הם יגידו, אנחנו מביאים נתונים שאותנו לא יספקו. אנחנו רוצים נתונים אחרים.

דפנה ביינוול:

	הנתונים שלנו, אני אגיד לכם מה התבקשתי להביא.

היו"ר מיכאל איתן:

	בואו נעשה סדר על מה אנחנו מדברים, שנבין. יש פיילוט שנעשה לצורך החוק עצמו. ועל זה דיברתי אתה. זה סיפור אחד. נעזוב את זה בצד. אנחנו רוצים לקבל את התוצאה של הפיילוט. החוק חוקק בשעת , באיזה שנה?

יואב ספיר:

	2001. נכון?

היו"ר מיכאל איתן:

	החלתו צריכה לקרות בינואר 2005. הוא עוד לא הושלם. חלקים. אז במהלך הדחיות אמרנו בואו ונתחיל בפיילוט, שנראה כמה זה עולה.

יצחק לוי:

	בסדר גמור. אני מבין את זה. אני רק אומר שיש נתונים אחרים.

היו"ר מיכאל איתן:

	עכשיו, אני מבקש נתונים אחרים.

דפנה ביינוול:

	הנתונים שאני אביא זה כמה זה הכביד על הפרקליטות, כל הרעיון של השימוע והמכתבים, והתשובות ואולי בכלל אמרנו לא נקבל תשובות, אולי אנשים בכלל יכתבו וזה לא ישנה כלום. זה אני אביא.

יצחק לוי:

	יש עוד נתונים מתוך הפיילוט?

	למשל, לי מאוד חשוב הנתון של משך הזמן. משך הזמן שלוקח לסיים שימוע.

דפנה ביינוול:

	זה מיד.

יצחק לוי:

	מה זה מיד? באותו יום?

דפנה ביינוול:

	הרי לא עושים שימוע בעל פה היום יותר. אחרי כל הויכוחים פה החלטנו... כי שימוע בעל פה היה בלתי אפשרי, ואז החלטנו על שימוע בכתב. אז הם כותבים להם, והאיש צריך להשיב או לא להשיב. הוא לא חייב גם. 

יצחק לוי:

	כמה זמן עד שמחליטים אם להגיש כתב אישום או לא? כמה זמן יש להטרדת עדים? אני רוצה להבין את התהליך.

דפנה בינוול:

	טוב. אני מבינה מה שאתה מבקש, אבל - - -

דרורה נחמני-רוט:

	החשש שלנו באמת זה שיבוש הליכים.

יצחק לוי:

	אני רוצה להבין. הפרקליטות החליטה להגיש כתב אישום, או היא קרובה להחלטה להגיש כתב אישום. היא בעצם די מסוכמת בדעתה, כי אם לא היא לא היתה פונה אליו, אם זה זיכוי גמור או אין ראיות – לא היתה פונה. פה מדובר במקרה או בתיק שיש סבירות מאוד מאוד גבוהה שיוגש כתב אישום, ואז היא פונה. ברגע שהיא פונה יכולה להיות פה התחלת מסכת של הטרדה, של הטרדת עדים, של כל מיני דברים. וזה החשש. רגע. אני רוצה להבין. זה חלק מהשיקול שלי לבוא ולהגיד אני תומך או לא תומך.

	עכשיו, הוחלט שעושים את השימוע בכתב. בסדר גמור. אני רוצה לדעת מרגע שמקבלים את התשובה תוך כמה זמן יש החלטה לתשובה חוזרת. כלומר, מה התשובה החוזרת. התשובה החוזרת, בעקבות מכתבך החלטנו לבטל את התיק, בעקבות מכתבך החלטנו להזמין אותך,  כלומר לא שיכנעת אותנו – כמה זמן לוקחים ההליכים האלה? אם ההליכים האלה לוקחים חודשים אז זה שיקול אחד, אם ההליכים האלה לוקחים ימים זה שיקול אחר. 

יואב ספיר:

	אפשר גם לבקש לשאול אותם אם יש להם מידע בכמה מקרים הם התנסו בכך שהיו הטרדות עדים בעקבות הדבר הזה.

דפנה ביינוול:

	אנחנו לא נדע את זה.

יואב ספיר:

	למה לא? אם יש פיילוט?

דרורה נחמני-רוט:

	כשבאים לבית המשפט לטעון שהעד לא מדבר. 

יצחק לוי:

	לא יודע אם אפשר לתת נתונים. אבל בוא נאמר שהסבירות היא, אני מקבל את עמדת משרד המשפטים. הסבירות היא, בעבירות מסוימות, למשל בתוך המשפחה או כל מיני דברים מסוג הזה, שמבצע ההטרדה הוא - - -

היו"ר מיכאל איתן:

	אני לא הייתי בחקיקת החוק הזה. 

דפנה ביינוול:

	זה חבל.


היו"ר מיכאל איתן:

	לא הייתי בחקיקת החוק הזה. אבל אני גם חושב שלפעמים זה יכול לשחק לרעת הנאשם.

דפנה בינוול:

	נכון. ואני אגיד לך איך. זה היה בוודאי בשימועים של אישי ציבור בעל פה, או אנשים חשובים. אני זוכרת, פרקליטות המחוז, כשעוד עבדנו, היו אנשים ובאים, לשימוע הוא הרי צריך לקבל חלק מהחומר או את כולו, ואז הוא מוסר גרסת הגנה שהוא בעצם לא צריך לתת לנו אותה. כי בדרך כלל נאשם יכול לשמור אותה בסוד.  אז אנחנו יודעים - - -

היו"ר מיכאל איתן:

	החוק היה צריך לכתוב לדעתי- - -

דפנה ביינוול:

	חוק השימוע לא טוב. אני לא מבינה איך זה עבר - - -

היו"ר מיכאל איתן:

	אסור להם להודיע לו אלא בנוסח הבא. הוחלט להגיש נגדך כתב אישום. אם לא תענה או לא תשכנע אותנו, אחרת כתב האישום יוגש נגדך בקרוב.

דפנה ביינוול:

	נכון.

יצחק לוי:

	בכתב?

דפנה ביינוול:

	כן. 

היו"ר מיכאל איתן:

	יודיעו לו בכתב את זה ככה.

יצחק לוי:

	הוא מוסר בכתב את גירסת ההגנה.

היו"ר מיכאל איתן:

	בסדר. אבל היום נגיד שאני בפרקליטות. סתם. אין לנו מספיק עוד וזה. בוא נשלח לו מכתב. אני שולח לו מכתב שאני רוצה את גרסתו, הוא שולח לי חזרה. 


דפנה ביינוול:

	נכון.

היו"ר מיכאל איתן:

	ועכשיו אני מגיש נגדו כי יש לי חומר. 

דפנה ביינוול:

	החוק הוא לא טוב.

היו"ר מיכאל איתן:

	רוב הרשעות זה רק בגלל שאנשים מדברים.

יצחק לוי:

	הפללה עצמית.

היו"ר מיכאל איתן:

	כן. 

דרורה נחמני-רוט:

	יש שיקול דעת. זה לא חובה  לאדם לענות או לא.

היו"ר מיכאל איתן:

	בטח שזה לא חובה. 

יצחק לוי:

	כל פקיד מצוי   ... אומר לו אל תענה.

היו"ר מיכאל איתן:

	אם היה נוסח, אם אני הייתי צריך מנקודת ההגנה, ואני כותב לבן אדם הוחלט להגיש נגדך כתב אישום. הוחלט. אנחנו כבר מגישים, אלא אם כן אתה משיב לנו ומשכנע אותנו. זאת אומרת, הפרקליט לא יכול לשחק משחק כפול. הוא לא יוכל. כי אם הבן אדם לא עונה, הוא חייב להגיש כתב אישום. אז בסיטואציה הזאת, אני אומר אין לי ברירה, אני אקח סיכון. שווה לי אולי להסתכן אפילו, אבל זה יועיל לי. 

יצחק לוי:

	אבל זה קרוב להחלטה כבר.

היו"ר מיכאל איתן:

	קרוב להחלטה. הם יכולים להגיד קרוב להחלטה. בואו נשלח את המכתב אולי הוא יענה.

דפנה ביינוול:

	כאשר בודקים את התיק ואין ראיות סוגרים את התיק ולא פונים אל החשוד. לא פונים אליו. 

יצחק לוי:

	מהתשובה שלו הוא יכול להגיד שהוא לא מגיש. כלומר, אתה לא מחייב אותו להגיד - -

דפנה ביינוול:

	ודאי שלא. אתה מאשר לו.

היו"ר מיכאל איתן:

	אני רציתי שהם יכתבו לו אנחנו כבר החלטנו להגיש נגדך. ורק אז להגיד לו.

יצחק לוי:

	לא. מה שאתה אומר, אתה מחייב את הפרקליטות פה לגמירות דעת.

היו"ר מיכאל איתן:

	כן. בדיוק. 


דרורה נחמני-רוט:

	אבל הנוסח הוא יש בכוונתנו.

דפנה ביינוול:

	יש בכוונתנו. כן. כן. כי אחרת סוגרים את התיק מחוסר ראיות. לא פונים לאדם שייתן לי ראיות. אלא מאי? מה שאתה אמרת הוא נכון בהחלט, הוא גם נכון לגבי שימוע בעל פה. וראיתי מקרים כאלה, כמו שדרורה אמרה כאן בצד. אחר כך הוא מחליף עורך דין. כי באותו עורך דין שהגיע לשימוע הוא בא, פורש בפני הפרקליטות את כל מה שיש לו, והוא לא צריך לפי החוק הישראלי לעשות את זה, ואז פה אתה לא יכול לא לשמוע. אתה הרי כותב את.. ואתה יודע את גרסת הנאשם שבעצם אתה לא צריך לדעת אותה אולי עד לרגע שהוא צריך לעלות על דוכן העדים. וזה לא רעיון טוב.

דרורה נחמני-רוט:

	את לא יכולה לעשות בזה שימוש מצד שני.

היו"ר מיכאל איתן:

	ותובע יודע כבר לאן ללכת

דרורה נחמני-רוט:

	הוא משנה עורך דין. זה הטקטיקה.

היו"ר מיכאל איתן:

	הוא יכול לשנות שמונים עורכי דין. אבל התובע הולך בינתיים עם החומרים שלו ומחזק את העדים, ומחזק נקודות מסוימות שאולי הוא לא שם לב. אני אתן לך דוגמה. בא הפרקליט ואומר אין לי מספיק ראיות על מנת להוכיח את הכוונה. אז בא העורך דין ואומר אין כאן ראיות להוכיח כוונה. אז יושבים, חושבים, אומר, אולי הוא צודק. באמת. 

דרורה נחמני-רוט:

	בדרך כלל הוא מבקש לראות את חומר הראיות. עורך דין טוב יודע איפה אנחנו עומדים.

יצחק לוי:

	לא. לא. גבירתי. אנחנו תכף נבחן את זה. אני מציע איך נבחן את זה. כשאתם פונים יש בכוונתנו, ויש הרבה אנשים שלא מתייחסים לשימוע, לא עונים לשימוע - -

דפנה ביינוול:

	נראה את זה בפיילוט אם הם עונים או לא.

דרורה נחמני-רוט:

	יש לו שלושים יום.


יצחק לוי:

מתוך אלה כמה הגישו וכמה לא הגישו.

דפנה ביינוול:

	הנה, זה מה שביקשנו. בכמה מקרים השימוע עזר לשנות את ההחלטה. 

יצחק לוי:

	לא, השימוע עזר לשנות את ההחלטה אם לא ענו. אם לא התייחסו. יש התייחסו ולא התייחסו. השאלה אם לא התייחסו, מה היתה הרצינות בכוונתנו. 

דפנה ביינוול:

	זה לא ישנה.

יצחק לוי:

	לא, אולי הם הגישו. תארי לעצמך שיש מאה תיקים, מאה מכתבים בכוונתנו, שלא ענו, שהנאשם לא ענה  - -

היו"ר מיכאל איתן:

	ולא הגשתם.

יצחק לוי:

	עשרים לא הגישו. לא מאה. עשרים לא הגישו. סימן שבעשרים תיקים היתה פה מניפולציה. 

דרורה נחמני-רוט:

	לא. לא. תמיד יש החלטה של פרקליט מחוז ורק אחר כך - - -

היו"ר מיכאל איתן:

	נקבל את הנתון. מה זה משנה. 

דרורה נחמני-רוט:

	הניסוח הוא "בכוונתנו" כי אנחנו לא יכולים להחליט לפני השימוע.

יצחק לוי:

	אנחנו נשמח שאין פערים בעניין הזה.

דפנה ביינוול:

	לא יהיה. לא יהיה. 

היו"ר מיכאל איתן:

	אבל כל הדברים האלה נוגעים לחוק. 

דפנה ביינוול:

	נכון. ולא לתקנות.

היו"ר מיכאל איתן:

	ולא לתקנות. אנחנו עכשיו בעניין התקנות. ההצעה שלי שבשלב זה לא נאשר את התקנות. אין לנו מה למהר? מה אנחנו צריכים למהר? 

קריאה:

	ה"למהר" זה שבתחילת ינואר זה נכנס לתוקף. 

יצחק לוי:

	קודם כל, עד אחד בינואר יש זמן. חוץ מזה, מכיוון שזה דחוף, אז אפשר לדחות נושאים אחרים בוועדה, של ההתנתקות או משהו - - -אנחנו עכשיו נדון בתקנות.

היו"ר מיכאל איתן:

	כמה זמן את צריכה בשביל - - -

דפנה ביינוול:

	עוד שבועיים. 

קרן ויינשל:

	מה עם הנתונים על ההרשעות שרצית?

דפנה ביינוול:

	זה אני לא יכולה. 

היו"ר מיכאל איתן:

	זה לא יכול להיות שאין את זה. הנהלת בתי משפט ופרקליטות. לא יכול להיות שבמדינת ישראל לא יהיה הנתון הזה.

דפנה ביינוול:

	הנתון הזה בהנהלת בתי המשפט חייב להיות.

אילן שלמה סלומון:

	אתם תוכלו לפנות להנהלת בתי המשפט באמת?

דפנה ביינוול:

	כן. לפי דעתי להם יש יותר מאשר למשטרה.

אילן שלמה סלומון:

	אחת מהבעיות שאני יודע שקיימת במערכת המחשוב המשטרתית - -

היו"ר מיכאל איתן:

	אבל אתה לא יכול לדעת כלום. כי הגשת כתב האישום היא מהפרקליטות. 

אילן שלמה סלומון:

	רוב עבירות הפשעים, שמונים אחוז מהפשעים מטופלים אצלנו.

היו"ר מיכאל איתן:

	בינתיים. אנחנו עכשיו מחזירים את זה לפרקליטות.

דפנה ביינוול:

	נכון. אנחנו יושבים בוועדה, דרורה ואני, ואנחנו עובדים על זה רצוף מאוד, ואנחנו מחזירים המון.

היו"ר מיכאל איתן:

	ברור שמחזירים. כל פעם אני מקבל עוד סעיפים להעביר למשטרה. עובר ושב.

דרורה נחמני-רוט:

	אנחנו מסתכלים מבחינה מהותית. האופי הוא דבר חשוב. מהות העבירה.

דפנה ביינוול:

	פעם ראשונה בחיי שגם אמרתי אני רוצה להיות חלק מהוועדה הזאת, כי אני ביקשתי. כי אמרתי, מה שאני רואה פה בכנסת, מה שאני רואה בפרקטיקה, לא יכול להיות שזה דברים שלא יהיו בפרקליטות. וכבר עכשיו, בישיבות הראשונות שעשינו, החזרנו המלצה. הרבה מאוד מיינו. 

היו"ר מיכאל איתן:

	מה עוד שיש כאן גם עניין תקציבי. נכון?

דפנה ביינוול:

	מאוד. אבל אנחנו לא מתייחסים.


היו"ר מיכאל איתן:

	אצלכם זה יותר זול מאשר אצלם.

דפנה ביינוול:

	לא.

היו"ר מיכאל איתן:

	הפוך זה היה?

אילן שלמה סלומון:

	מאז ומעולם אדוני, במהלך השנים האחרונות, התיקים עוברים אלינו, אנחנו לא מקבלים תקציב, ואני מטפלים בהם למרות זאת. זה התהליך שקורה בעשר השנים.

היו"ר מיכאל איתן:

	יש פער גדול בעלות התקציבית. אני לא זוכר כבר לטובת מי.

אילן שלמה סלומון:

	מבחינת העלות של פרקליט ?

היו"ר מיכאל איתן:

	הטיפול בתיק. 

דפנה ביינוול:

	פרקליט יותר יקר. 

אילן שלמה סלומון:

	אני יכול לומר לאדוני שדובר על הייחוד, המיוחד, בעוד כמה שנים אז הפרקליטות ביקשה על כל איש משטרה שניים או שלושה פרקליטים בשביל לקבל את האחריות לתיקים.

דרורה נחמני-רוט:

	נכון. כי עובדים בצורה אחרת.

יצחק לוי:

	מה ההבדל בין עבודת תובע משטרתי לעבודת פרקליט?

דפנה ביינוול:

	יש הבדלים מהותיים.

יצחק לוי:

	אנחנו לא הבנו למה התובע המשטרתי  עולה פחות. הרי על כל תובע משטרתי אחד אתם שניים. אם זה שיטת עבודה אחרת, למה שלא תעבדו בשיטה שלהם? זה מה ששניים עושים.

דפנה ביינוול:

	להגיד לך? אני אגיד לך. 

היו"ר מיכאל איתן:

	הוא קצת הגזים, וחוץ מזה הבעיה שלנו מתחילה לא בעניין הכספי בכלל. אלא בעניין המהותי. עושים הפרדה.

	אני רוצה להגיד. נדמה לי שלמרות הכל, במשטרה נדמה לי זה עולה יותר. נדמה לי. כי הפרקליטים במשטרה מרוויחים יותר. 

דפנה ביינוול:

	בוודאי.

אילן שלמה סלומון:

	יש לנו פחות אנשים על אותם התיקים.

דפנה ביינוול:

	זה עולה יותר.

היו"ר מיכאל איתן:

	לא חשוב. נחזור לענייננו. לגבי התקנות, אני רק רוצה להזכיר לעצמנו עם מה אנחנו יוצאים מפה. אנחנו יוצאים מפה אלף עם בקשה לנתונים. ב  - עם הערה של משרד המשפטים שהכוונה בתקנות האלה היא להוציא חלק מהעבירות שהמאפיין שלהן הוא פגיעה בהליכי המשפט עצמם.

דרורה נחמני-רוט:

	בלבד. ממש.

היו"ר מיכאל איתן:

	יפה. אז אני אבקש בכל אופן לבדוק את הנתונים ואז נראה גם לגבי העבירות האלה. 
	אני רוצה להבין אם אני הבנתי נכון. אתם אומרים ככה: כאשר כתב  האישום הולך להיות על עבירות שעניינן שיבוש הליכי משפט - - 

דרורה נחמני-רוט:

	אופיין של העבירות גורם לקטליזטור לכך שיבוצעו עבירות לוואי של שיבוש הליכי משפט.


היו"ר מיכאל איתן:

	לא. זה בכל עבירה. זה כל עבירה בעולם.

דרורה נחמני-רוט:

	סחר בנשים. יש לנו רשימה.

דפנה ביינוול:

	תראה את הרשימה שנתנו לכם. 

דרורה נחמני-רוט:

	יש רשימה לגבי כל אחד ואחד. אני מוכנה להסביר. היינו צריכים לשכנע גם את שר המשפטים בזה, כי הוא ביקש ממש לפרט לגבי כל עבירה מה הסיכונים.

אילן שלמה סלומון:

	אני יכול  לתת לדוגמה את אלימות במשפחה. שזה תיקים שהתביעה המשטרתית מטפלת בהם לדוגמה. רוב החשודים בתיקים האלה הם לא עצורים עד לתום ההליכים, הם משוחררים. כל תחנה שבה אתה מזכיר למשפחה את האירוע זה קטליזטור להתעוררות הסכסוך מחדש.

היו"ר מיכאל איתן:

	ומה יהיה כשיגישו כתב אישום?

אילן שלמה סלומון:

	נכון. אז אנחנו רואים באמת הרבה פעמים שברגע שאני מגיש את כתב האישום בהרבה מקרים זה קטליזטור למתלוננת לכתוב מכתב ולהגיד היום הכל בסדר אני מבקשת שתסגרו לי את התיק. אני מניח שברגע שתהיה לי עוד תחנה, אני פשוט יוצר עוד תחנה להתעוררות הסכסוך.

יצחק לוי:

	השאלה היא לא כזאת. השאלה היא כמה תיקים הם תיקי שווא שאתה - - 

היו"ר מיכאל איתן:

	על זה נקבל נתונים. על זה אני מבקש נתונים. לדעתי יש לפי עבירות כי אני יודע שיש סטטיסטיקה. אני לא יודע אם יש לפי עבירות, אבל בגדול אני יודע שיש סטטיסטיקה. אז בגדול יש בטח גם אפשרות לקבל פירוט. כמה זיכויים וכמה הרשעות היו בתיקים לפי העבירות האלה.

דפנה ביינוול:

	אלה. שעכשיו ברשימות.

היו"ר מיכאל איתן:

	ובכלל, כמה שאפשר לתת. כל העבירות שעונשן מעל עשר שנות מאסר.

קרן ויינשל:

	גם לפי החלוקה לפי הסעיפים פה וגם עבירות בכלל שמעל עשר שנים.

היו"ר מיכאל איתן:

	כל העבירות.

קרן ויינשל:

	אבל שיתנו לנו גם לפי - - -

היו"ר מיכאל איתן:

	זה ברור. אם אני אומר כולן אז גם זה יהיה בפנים. לא?

דפנה ביינוול:

	אבל היא רוצה אותן לחוד וזה לא יהיה.

היו"ר מיכאל איתן:

	למה? אם יהיה את כולן אז מה זה משנה? אנחנו נסתכל. כמה עבירות כאלה יש מעל עשר שנות מאסר. מאה? מאתיים? כמה יש כאלה?

קרן ויינשל:

	אתה רוצה בפירוט עבירה – כמה הרשעות וכמה זיכויים.

דפנה ביינוול:

	כל עבירה.

היו"ר מיכאל איתן:

	כן. תבדקו אם יש את הנתונים. הנהלת בתי המשפט לדעתי יש להם.

דפנה ביינוול:

	יש להם. והם גם לדעתי יותר משוכללים.

היו"ר מיכאל איתן:

	אני עכשיו דרך אגב עשיתי ישיבה משותפת של הפרקליטות ביקשתי שיעשו אינטגרציה של כל מערכות המחשוב. מערכת מחשוב אחת לא יודעת לדבר עם השנייה. אתם בכלל, הפרקליטות גם מפגרת.


דפנה ביינוול:

	הכי מפגרת. 

היו"ר מיכאל איתן:

	הכי מפגר זה שב"ס. אתם מקום שני. משטרה יותר טובה.

דפנה ביינוול:

	בתי המשפט משוכללים משהו.
 
קרן ויינשל:

	לגבי הנתונים, אתה אמרת מעל עשר שנים. הרבה מהעבירות כאן הן חמש שנים.

היו"ר מיכאל איתן:

	אבל החוק שלנו חל רק על עשר שנים.

דרורה נחמני-רוט:

	לא. הוא חל על פשע. כל עבירות פשע. 

קרן ויינשל:

	רוב העבירות שיש כאן הן חמש שנים.

היו"ר מיכאל איתן:

	אז על כל העבירות של פשע אני מבקש. 

קרן ויינשל:

	תהיה רשימה מאוד גדולה.

היו"ר מיכאל איתן:

	יהיו ארבע מאות עבירות כאלה\? שלוש מאות? כמה יהיו?

דרורה נחמני-רוט:

	אם אני אלך לשנתיים האחרונות  - 

היו"ר מיכאל איתן:

	הרשעות וזיכויים בשנתיים האחרונות.


דרורה נחמני-רוט:

	גם את הפיילוט יהיה אז נוכל ללמוד ממנו.

דפנה ביינוול:

	הפיילוט זה משהו אחר. הרשעות וזיכויים חייבים -- -

דרורה נחמני-רוט:

	הפיילוט שלך יתייחס לעבירות.

דפנה ביינוול:

	מה פתאום?  הפיילוט שלנו היה דבר אחד, שלא יהיו פה אי הבנות. נתבקשתי למנות שלוש פרקליטויות שהן יתחילו לעבוד על השימוע לפי החוק.

דרורה נחמני-רוט:

	אבל אין התייחסות לעבירות?

דפנה ביינוול:

	לא. אני אומרת לך. אין להם סטטיסטיקות.

יצחק לוי:

	למה לא?

דפנה ביינוול:

	אני אנסה לשאול אם יש להם. 

יצחק לוי:

	כמה זמן הפיילוט עובד?

דפנה ביינוול:

	מזה שנה, משהו כזה. 

יצחק לוי:

	אין להם תיקים? יושיבו מישהו יעשו סטטיסטיקה. כמה תיקים יש בשנה? שלוש מאות? ארבע מאות? אלף? מאתיים? 

דרורה נחמני-רוט:

	נורא חשוב מיון לפי עבירות.

יצחק לוי:

	כמה? כמה יש בשנה?

דפנה ביינוול:

	הם לא נתבקשו. אם יש להם אפשרות בסדר. אני אבדוק. אם יש להם אני אביא.

יצחק לוי:

	לא. צריך לעשות. אם אין – שיעשו.  כמה בפיילוט הזה. 

דרורה נחמני-רוט:

	בפיילוט יש רק שלוש פרקליטויות.

היו"ר מיכאל איתן:

	אנחנו חייבים לדעת, מה שבטוח חייבים לדעת הרי כמה מכתבים נשלחו וכמה נענו. אז יעברו על כל אלה שנענו. בסדר? כמה נענו. אפשר לחשוב כמה נענו.

דפנה ביינוול:

	כמה מכתבים נשלחו וכמה נענו.

היו"ר מיכאל איתן:

	תספרו, תבדקו אלה שנענו. 

קרן ויינשל:

	מתוך אלה שנענו כמה החליטו לא להגיש כתב אישום.

דפנה ביינוול:

	זה כתבתי. זה ברור.

קרן ויינשל:

	זה הכי חשוב.

יצחק לוי:

	זה ייתן פחות או יותר מושג על מה שקורה.

היו"ר מיכאל איתן:

	רבותיי, תודה רבה. 

הישיבה ננעלה בשעה  11:10.





	






יצחק לוי:



